Folketing
2009-05-14

Selv om Danmark sådan geografisk set er et lille land, trækkes udviklingen mere og mere skæv. Det er sådan, at væksten koncentreres omkring de store områder, København, Ørestad, Trekantområdet, Århusområdet og Aalborgområdet, og det sætter i den grad udkantsområderne, småøerne og landdistrikterne, under pres. Derfor er det jo glædeligt, at vi får lejlighed til at tage en debat ikke bare om udviklingen og udviklingsmulighederne i landdistrikterne, men også om den regionale udvikling sådan under et. Det er vigtigt, at Folketinget påtager sig et ansvar for at få bragt vores lille dejlige land i en ordentlig balance. Vi har fået to redegørelser, som indeholder nogle rimelig gode statusbeskrivelser, men som på ingen måde rummer svarene og løsningerne. Dem håber jeg jo så at vi vil kunne nærme os, i hvert fald komme nærmere, i forbindelse med den debat, vi nu skal have. Så jeg ser frem til, at vi får en god debat her i eftermiddag.